FOTO Šibenski katolički aktivisti otkrili kako na prirodan način dobiti dijete Mozak žene prepozna kad je vrijeme za začeće i signale šalje jajnicima koji se počinju buditi stvarajući sluz. Žena tu sluz može i osjetiti i vidjeti i, a u toj tekućini spermiji ostaju do pet dana i čekaju ovulaciju, kazala je večeras u šibenskoj gradskoj knjižnici Marija Friedrich, vjeroučiteljica iz Vodica, sa završenom edukacijom cjelovitog spolnog odgoja mladih koja ponajviše promovira Billingsovu metodu začeća. Večerašnje predavanje pod nazivom 'Planiranje obitelji: prirodno, pouzdano, zdravo' organizirala je Udruga '40 dana za život'.

11.03.2015, 20:30h11.03.2015, 20:44hS.J.

- Kada je sluz rijetka, ona propušta spermije, a kada se zgusne, začeće je nemoguće jer je prolaz spermijima onemogućen. Zato žena treba naučiti prepoznati tu sluz vrata maternice kontrolirajući svoje plodne i neplodne dane – istaknula je Friedrich, ovlaštena podučavateljica Billingsove ovulacijske metode i majka troje djece nastale, kako je kazala, upravo zahvaljujući Billingsovoj metodi koja je i u 21. stoljeću iz nekog razloga tabu tema.

Ta metoda, kazala je, ime nosi po australskom bračnom paru Billings koji su znanstveno dokazali njenu učinkovitost, a koju danas uspješno koristi preko 50 milijuna ljudi u preko 80 zemalja svijeta.

- U današnjem kontracepcijskom svijetu u kojem farmaceutska industrija uvelike ubire novac, zaboravljamo slušati svoje tijelo, a ono nam može reći puno i o začeću i o Bogu. Billingsova metoda pomaže nam zatrudnjeti, ali i odgoditi trudnoću– istaknula je Friedrich i naglasila kako kontracepcija sprječava ovulaciju i zgušnjava sluz, odnosno remeti prirodne procese u tijelu.

Muškarac je, nastavlja, plodan cijelog života, a žena tek nekoliko dana u mjesecu, u vrijeme ovulacije.

- Primjenom Billingsove metode bračni par se zbližava, muškarac prihvaća ženu i njenu plodnost, ženu u cjelosti – kazala je vodička vjeroučiteljica te istaknula da se Billingsovom metodom može i poboljšati seks tijekom braka jer, kaže, ne vodite li ljubav tijekom ovulacije, nakon što ona prođe, povećava vam se želja za seksom.

Podsjetimo, udruga koja je organizirala večerašnju tribine pokrenula je tijekom Korizme akciju organizirane molitve ispred bolnica u Hrvatskoj u kojoj se molitelji mole protiv pobačaja. Molilo se i večeras u gradskoj knjižnici na početku predavanja, a molitvu je poveo Oleg Petrović, župnik iz Njivica koji od početka podupire molitelje ispred šibenske bolnice.